Marko Vapa

**Marko Heikki Vapa** (s. 1977) on suomalainen yrittäjä, suunnistaja ja entinen hiihtosuunnistusmaajoukkueen päävalmentaja Keminmaasta. Hän on koulutukseltaan liikuntatieteiden maisteri.

Vapa on kilpaillut kaksosveljensä Mikko Vavan kanssa useissa kestävyyslajeissa.

Vapa on ollut epäiltynä lievästä valtiorajarikoksesta Kuusamossa ja Torniossa vuonna 2021. Torniossa vuonna 2021 veljekset kävelivät Haaparantaan nuuskaostoksille virallisen rajanylityspaikan ohi, koska eivät olleet ottaneet koronarokotetta. Paluumatkalla rajavartiolaitos pysäytti ja kuulusteli heidät. Vapa on lisäksi ollut epäiltynä julkisrauhan rikkomisesta 2022 ja 2023 etsiessään tunneleiden ilmanottoaukkoja Keminmaalla ja Maalahdessa.

## Urheilu-ura
Vavalla on vuodelta 2011 Suomen mestaruus 24 tunnin rogainingissa yhdessä Mikko Vavan kanssa

## Valmentajaura
Vapa nimitettiin kesällä 2005 Suomen hiihtosuunnistusmaajoukkueen osa-aikaiseksi päävalmentajaksi. Samanaikaisesti Suomen Suunnistusliittoon palkattiin suunnistusmaajoukkueen päävalmentajaksi Janne Salmi, joka valmentaa nykyisin Norjan maajoukkueessa. Salmen mukaan hiihtosuunnistuksen osa-aikaiseen päävalmentajan tehtävään ei ollut juuri hakijoita, mikä tarjosi Vapalle mahdollisuuden. "Hän ei ollut ehkä paras mutta ainoa kandidaatti", Salmi muotoili Iltalehden haastattelussa helmikuussa 2026

Vapa halusi korvata kestävyysurheilun perinteiset valmennusmenetelmät omilla opeillaan. Hän katsoi, että sääolot ja erityisesti pimeys vaikuttivat urheilijan jaksamiseen niin paljon, ettei harjoitusta kannattanut tehdä huonolla säällä. Vapa korosti kehon kuuntelua, josta hän oli tehnyt pro gradu -tutkielmansa, ja tavoitteli harjoittelussa flow-tilaa. Hän suositteli urheilijoille saven syömistä kramppien ehkäisemiseksi vedoten sen sisältämiin mineraaleihin. Perinteisen hieronnan Vapa korvasi itse antamillaan reiki- ja energiahoidoilla, jotka erityisesti maajoukkueen naisurheilijat kokivat epämiellyttäviksi.

Tuolloin maajoukkueurheilijoiden henkilökohtaisena valmentajana toiminut Mika Kulmala kertoi, ettei yksikään urheilija lähtenyt kokeilemaan Vapan valmennusoppeja ja että urheilijoiden hämmennys muuttui vähitellen järkytykseksi. Urheilijat antoivat palautetta liiton johdolle, ja Suomen Suunnistusliitto erotti Vapan tammikuussa 2006. Vapa itse katsoi erottamisen johtuneen siitä, ettei hän suostunut liiton asettamiin yhdenmukaisiin harjoittelumäärätavoitteisiin, ja viittasi kaudellaan saavutettuun maailmancupin osakilpailuvoittoon.

## Yritystoiminta
Marko Vapa on sarjayrittäjä, joka on perustanut useita yrityksiä.

### e-Coach
Vapa perusti e-Coach-nettivalmennusyrityksensä 2000-luvun alussa opiskellessaan liikuntatieteiden maisteriksi Jyväskylän yliopiston liikuntatieteellisessä tiedekunnassa. Yritys tuotti sähköpostivalmennusta ja julkaisi valmennusartikkeleita. Vapan mukaan palvelu oli ensimmäinen laatuaan Suomessa, ja hänen asiakkainaan oli muun muassa suunnistusmaajoukkueen urheilijoita.

### Droppi Veripalvelu
Vapa on veljensä Mikko Vavan kanssa vuonna 2012 perustamansa Droppi Veripalvelu oy:n toimitusjohtaja. Yritys sai Lapin ely-keskukselta Euroopan aluekehitysrahaston (EAKR) rahoituksesta 22&nbsp;500 euron yritystuen kuivaverianalyysin automatisointiin.

Yrityksen toimintaan liittyi syntimittari.fi-verkkosivusto, jossa väitettiin, että synti muuttaa veren valkoiseksi ja tämä näkyy ihmisen terveydessä. Veritautien professori Kari Remes Turun yliopistollisesta keskussairaalasta kutsui menetelmää “täydeksi pupuksi”, jonka toimivuudesta ei ole vertaisarvioituja tutkimuksia. Mainonnan eettinen neuvosto antoi syntimittari.fi-sivuston markkinoinnista huomautuksen maaliskuussa 2014. Lapin ely-keskus selvitti tuen käyttöä, mutta totesi, ettei tukea ollut myönnetty syntimittaripalveluun, eikä perinyt tukea takaisin.

## Julkaisut
Vapa teki vuonna 2010 Jyväskylän yliopiston liikuntatieteellisessä tiedekunnassa pro gradu -tutkielman *Kehon kuuntelun merkitys urheiluvalmennuksessa*, jossa hän tarkasteli kehon kuuntelua neljän kansainvälisesti menestyneen suomalaisen huippu-urheilijan kokemusten pohjalta. Tutkielman pohjalta Vapa julkaisi yhdessä Päivi Peltoniemen kanssa kirjan *Kehon kuuntelun opas* (Valmiixi, 2011).

Mikko Vapa julkaisi vuonna 2011 kirjan *Puhdas veri – terveyden perusta* (Valmiixi), jonka toisesta painoksesta (2012) lähtien myös Marko Vapa on ollut tekijänä.

## Poliittinen toiminta
Vapa on ollut ehdolla useissa vaaleissa. Hän asettui ehdolle vuoden 2012 kuntavaaleissa Keminmaassa Keminmaalaisten parhaaksi -yhteislistalta ja vuoden 2015 eduskuntavaaleissa Itsenäisyyspuoluen listalta Lapin vaalipiiristä. Vuoden 2017 kuntavaaleissa Vapa oli ehdolla jälleen Keminmaalaisten parhaaksi -listalta ja vuoden 2019 eduskuntavaaleissa Seitsemän tähden liiken listalta. Vuoden 2021 kuntavaaleissa Vapa oli Kokoomuksen ehdokkaana Keminmaassa. Vuoden 2022 aluevaaleissa ja vuoden 2023 eduskuntavaaleissa Vapa oli ehdolla Valta kuuluu kansalle -puolueen listalta. Vapa ei tullut valituksi missään näistä vaaleista.

## Totuuden etsijät
Vapa toimi uutisankkurina Totuuden etsijät -nimisellä YouTube-kanavalla, joka käsitteli muun muassa salaliittoteorioita ja tunnelisotaa. Vapa aloitti tunneliaiheisten videoiden tuottamisen toukokuussa 2020. Veljekset esiintyivät myös Johan Backmanin YouTube-kanavalla, jossa Marko Vapa esitti muun muassa, ettei koronapandemia ollut todellinen vaan kyseessä oli maailmanlaajuinen tunnelisota.

## Tunnelisotaoikeudenkäynti

Poliisi pidätti Marko ja Mikko Vavan sekä Mikko Vavan puolison Anne Oikarisen 14. huhtikuuta 2023 epäiltyinä turvallisuussalaisuuden paljastamisesta. Epäillyt olivat tutkintavankeudessa noin kaksi kuukautta.

Marko Vapaa ja hänen kaksoisveljeään Mikko Vapaa syytetään Helsingin käräjäoikeudessa tammikuussa 2026 alkaneessa oikeudenkäynnissä turvallisuussalaisuuden paljastamisesta, joka on maanpetosrikos.
## Lähteet

## Aiheesta muualla
* Marko Vavan verkkosivusto